चरालाई नि मन पर्छ रारा
आन्तरिक र विदेशी पर्यटक मात्र होइन, टाढा–टाढाबाट आउने चराको रोजाइमा समेत रारा पर्ने गरेको छ । साइबेरिया, मानसरोवर, नैनिताल लगायतक्षेत्रबाट हिउँदे मौसममा चराहरू रारा ताल वरपर आउने गरेका छन् । 
मुगु — आन्तरिक र विदेशी पर्यटक मात्र होइन, टाढा–टाढाबाट आउने चराको रोजाइमा समेत रारा पर्ने गरेको छ । साइबेरिया, मानसरोवर, नैनिताल लगायतक्षेत्रबाट हिउँदे मौसममा चराहरू रारा ताल वरपर आउने गरेका छन् । यस पटक ५ प्रजातिका ३९२ वटा चरा रारामा आएको भेटिएको रारा राष्ट्रिय निकुञ्ज कार्यालयका संरक्षण अधिकृत राजु घिमिरेले बताए । निकुञ्ज तथा मध्यवर्ती क्षेत्रका कर्मचारी र श्रीबक्स गुल्म हुटु रारामा कार्यरत नेपाली सेनाको संयुक्त टोलीले रारामा आगन्तुक चरा गणना गरेको थियो ।यस पटक रारा आउने चरामा १७८ मरुल चरा, ८१ कालीजुरे हाँस, १ हरियो टाउके हाँस, खोया हाँस ३, सुनजुरे हाँस ११७ र १२ सिउरे डुबुल्की चरा गणना भएको छ । संरक्षण अधिकृत घिमिरे भन्छन्, ‘प्राकृतिक सुन्दरताले भरिपूर्ण रारा आन्तरिक पर्यटकदेखि चराहरूको समेत रोजाइमा पर्ने गरेको छ ।’ मंसिर दोस्रो सातादेखि रारा क्षेत्रमा आगन्तुक चरा देखिन थालेका हुन् । रारा निकुञ्ज क्षेत्रको माथिल्लो तथा तल्लो मिलिचौर, ठाकुरज्यूको मन्दिर, ओखरबोट, निजारमा चराहरू प्रशस्तै देखिने गरेका छन् । जाडो मौसममा साइबेरियामा भन्दा बढी न्यानो रारामा हुने भएकाले पनि चरा यता आउने गरेको निकुञ्ज कार्यालयका सूचना अधिकारी जयहरि धितालले बताए ।निकुञ्ज कार्यालयको रेकर्डबमोजिम सन् २०१२ मा रारा निकुञ्ज क्षेत्रमा २ सय ६२ प्रजातिका चरा देखा परेको उल्लेख छ । 